שדרן רדיו, מגיש טלוויזיה, שחקן ובדרן. הגיש את תוכניות הסאטירה "מה יש" ו"העולם שמח" בגלי-צה"ל, ומגיש בתוכנית האקטואליה "המלה האחרונה". כתב ושיחק בתוכנית הסאטירה "העולם הערב" יחד עם ארז טל. הגיש ומגיש שעשועוני טלוויזיה רבים בערוץ 2, תוכניות בוקר ותוכנית אירוח בערוץ 2 ובערוץ 10
אברהם גלעד נולד ב-21 בנובמבר 1962 בירושלים, למשפחת קווסטלר. בשנים 1968–1976 למד בבית-הספר היסודי בית-הילד בעיר, ובשנים 1976–1980 בגימנסיה רחביה. עם סיום לימודיו התגייס לגלי-צה"ל, שם שירת במשך חמש שנים כקריין. במסגרת שירותו הגיש עם ארז טל את תוכנית ההומור היומית "מה יש", ולאחר מכן בגפו את התוכנית "העולם שמח". התוכניות נחשבו פורצות דרך ומבשרות סגנון חדש בתחום ההומור והסאטירה בתחנה הצבאית, ובתקשורת הישראלית בכלל. ב-1985, עם שחרורו, המשיך להגיש בתחנה תוכניות אקטואליה והומור כאזרח. ב-1989 הושעה לתקופה קצרה על-ידי מפקד גלי-צה"ל נחמן שי אחרי שבעקבות אייטם על השתלות איברים אמר שיש לו 120 מועמדים להשתלת מוח. מגיש בקביעות את תוכנית האקטואליה "המלה האחרונה" יחד עם מגיש נוסף, בדרך-כלל גקי לוי או אורי אורבך. בשנים 1985–1986 הנחה את השעשועון "פיצוחים", ששודר בטלוויזיה החינוכית. בשנים 1986–1988 עבד כקופירייטר במשרדי הפרסום גיתם וקשר-בראל. ב-1986 אחז בקריירה קולנועית קצרה, עת כיכב בסרט הקולנוע "יהושע יהושע". בשנים 1987–1990 חזר לטלוויזיה והנחה את התוכנית "להיט בראש" ויחד עם יואב קוטנר את מגזין המוזיקה והתרבות "עד פופ". שתי התוכניות שודרו בערוץ הראשון. ב-1990 כתב והנחה יחד עם ארז טל את תוכנית ההומור והסאטירה "העולם הערב" במסגרת שידורי הניסיון של ערוץ 2. התוכנית זכתה לפופולריות גדולה והופיעה במשך שלוש עונות. עוד במסגרת שידורי הניסיון הנחה, יחד עם יואב קוטנר, את תוכניות המוזיקה "קול הפופ" ו"קול הרוק". לאחר הקמת ערוץ 2 בנובמבר 1993 הצטרף לזכיינית רשת והנחה את תוכנית המוזיקה ההומוריסטית "מהקליפייה באהבה" ב-1993; את השעשועונים "עשינו עסק" ב-1994, "קטן עלינו" ב-1996 ו"יהיה טוב" ב-1997; ואת תוכנית הבוקר "רשת על הבוקר" ב-1996. ב-1995, לאחר פרישתו של רפי רשף מגלי-צה"ל, הגיש בתחנה הצבאית את תוכנית האקטואליה "נכון לעכשיו" יחד עם קובי מידן. ב-1999 הגיש יחד עם מידן את תוכנית האירוח "אברהם ויעקב" בערוץ 2. ב-2000 הנחה שוב שעשועון בערוץ 2, "הפיתוי". שתי התוכניות שודרו על-ידי חברת רשת. ב-2001 הנחה עבור זכיינית ערוץ 2 טלעד את תוכנית הסאטירה "המצב", יחד עם תומר שרון וגקי לוי. ב-2003 עזב את ערוץ 2 והחל להנחות יחד עם לינוי בר-גפן את "כל בוקר", תוכנית הבוקר והאקטואליה של ערוץ 10. במקביל הנחה באותו ערוץ את השעשועון "מה נהיה". בשנים 2003–2006 הנחה, לסירוגין עם אלי אילדיס, את "חמש וחצי", תוכנית החדשות לילדים ולנוער ששודרה בערוץ הילדים. ב-2006 עזב את ערוץ 10 לערוץ 2, שם הנחה יחד עם עינב גלילי את "העולם הבוקר", תוכנית הבוקר של רשת. ב-2007 החל להנחות שעשועון טריוויה בשם "אחד נגד מאה", גם הוא שודר על-ידי הזכיינית רשת. לימד במכללה למינהל קורס "יצירתיות ברדיו", מ-2007 מנהל את הברזל-23, בית-הספר למקצועות הטלוויזיה של חברת רשת. תומך, מקדם ומשיא בעצמו זוגות בנישואים אזרחיים. בהופעותיו בתקשורת עוסק רבות בנושאי איכות הסביבה בישראל. ב-2003 הוגשה נגדו תלונה לוועדת הבחירות בטענה שקידם את מפלגת הירוקים בגלי-צה"ל. גר בתל-אביב. ב-1996 נישא לשחקנית חלי גולדנברג. כעבור ארבע שנים התגרשו השניים. לזוג בת אחת. הדף של אברי גלעד ב-IMDB מאמר של אברי גלעד בנושא נישואים אזרחיים: "אהבה, לא חורבן ירושלים", "וואלה", אברי גלעד, 4.5.04 הדף של אברי גלעד ב"טקסים", אתר עורכי הטקסים היהודיים החילוניים בישראל ראיון עם אברי גלעד ב"רייטינג", 2005: "פריים טיים לא מעניין אותי ואני לא מעניין אותו", "רייטינג", יוסי אליאס, 14.12.05 ראיון עם אברי גלעד ב"תל אביב", 2001: "מה עובר על אברי", "עיתון תל אביב", אתי אברמוב, 24.8.01